
На основу члана 138. став 1. Устава Републике Србије
, члана 24. и члана 31. став 2. Закона о Заштитнику грађана
, у поступцима контроле законитости и правилности рада надлежних органа и сарадње са надлежним органима, Заштитник грађана 
У Т В Р Ђ У Ј Е

Иако је Уредбом Владе Републике Србије о мрежи установа социјалне заштите одређено да свих 8 центара за породични смештај и усвојење, предвиђених за целу територију Републике Србије, буде основано до 30. јуна 2013. године, у протеклом периоду основано је 7 центара, од којих Центар за породични смештај и усвојење Суботица, иако је основан, још увек није почео са радом.  

Центри за породични смештај и усвојење, изузев Центра за породични смештај и усвојење Београд, нису преузели послове из своје надлежности на целој територији за коју су основани. 
Министарство за рад, запошљавање, борачка и социјална питања и Министарство финансија начинили су пропуст у раду на тај начин што нису обезбедили адекватан број стручних радника у центрима за породични смештај и усвојење који би омогућио преузимање послова из њихове надлежности на целој територији за коју су основани, пуну примену стандарда стручног рада и поступање центара за породични смештај и усвојење у складу са законским овлашћењима.  

Министарство за рад, запошљавање, борачка и социјална питања није донело подзаконски акт којим би се ближе уредила област усвојења из угла надлежности центара за породични смештај и усвојење, тако да центри за породични смештај и усвојење од свог оснивања не врше послове из области усвојења, у складу са прописаном надлежношћу, због непостојања ближе правне регулативе у овој области.
Јединице локалне самоуправе нису омогућиле деци која се налазе на породичном смештају, а које немају пребивалиште на њиховој територији, коришћење предвиђених услуга из области социјалне заштите. 
Запосленима у центрима за породични смештај нису обезбеђене континуиране, специјализоване обуке како би могли адекватно да одговоре на изазове које доноси развој хранитељства. 
Недостају кампање и промоције хранитељства као привременог облика збрињавања деце у мање рестриктивном окружењу, када то захтевају околности живота детета, које би обезбедиле адекватан број породица који би могао да одговори на све потребе у систему социјалне заштите.  
Недостају програми подршке за осамостаљивање и запошљавање младих који излазе из система хранитељске заштите. 
На основу Уставом и законом прописаних овлашћења, Заштитник грађана упућује следеће 

П Р Е П О Р У К Е
1.

Потребно је да Покрајински секретаријат за социјалну политику, демографију и равноправност полова предузме активности из своје надлежности како би се у што краћем року основао Центар за породични смештај и усвојење Бела Цркава, а Центар за породични смештај и усвојење Суботица започео са радом.
2.
Потребно је да Министарство за рад, запошљавање, борачка и социјална питања и Министарство финансија без одлагања, обезбеде адекватан број запослених у центрима за породични смештај и усвојење, како би се омогућила пуна примена стандарда стручног рада и адекватно поступање центара за породични смештај и усвојење у пуном обиму њихове надлежности у области хранитељства и усвојења на целој територију за коју су основани.
3. 
Потребно је да Министарство за рад, запошљавање, борачка и социјална питања подзаконским актом уреди област усвојења у делу у коме је, у складу са Законом о социјалној заштити, предвиђена надлежност центара за породични смештај и усвојење. 
4.
Потребно је да Министарство за рад, запошљавање, борачка и социјална питања и Покрајински секретаријат за социјалну политику, демографију и равноправност полова у сарадњи са Републичким заводом за социјалну заштиту и Покрајинским заводом за социјалну заштиту, као и другим релевантним државним органима и установама, уз обавезно укључивање стручњака који пружају непосредну подршку деци и хранитељским породицама раде на развијању специјализованих облика хранитељства као што су породични смештај уз интензивну и додатну подршку, повремени и ургентни породични смештај.  

5.
Потребно је да Министарство за рад, запошљавање, борачка и социјална питања и Покрајински секретаријат за социјалну политику, демографију и равноправност полова, у сарадњи са Републичким заводом за социјалну заштиту и Покрајинским заводом за социјалну заштиту обезбеде континуиране, специјализоване обуке за запослене у центрима за породични смештај и усвојење.

6.

Потребно је да Министарство за рад, запошљавање, борачка и социјална питања и Покрајински секретаријат за социјалну политику, демографију и равноправност полова, у сарадњи са Републичким заводом за социјалну заштиту и Покрајинским заводом за социјалну заштиту предузму активности, како би мотивисали већи број породица које ће се бавити хранитељством. 
7.

Потребно је да Министарство за рад, запошљавање, борачка и социјална питања у радне групе за измене постојећих и доношење нових прописа који би ближе регулисао област хранитељства, као и рад центара за породични смештај и усвојење, укључи запослене из центара за породични смештај и усвојење, као директне пружаоце услуга процене, планирања, саветовања и подршке, у складу са Законом о социјалној заштиту у области хранитељства и усвојења. 

8. 
Потребно је да Министарство државне управе и локалне самоуправе предузме активности из своје надлежности како би јединице локалне самоуправе омогућиле коришћење услуга социјалне заштите свој деци која се налазе на породичном смештају на њиховој територији, без обзира на пребивалиште детета.
9.

Потребно је да јединице локалне самоуправе подстичу успостављање услуга подршке деци на породичном смештају и хранитељским породицама, као и да обезбеде шире учешће организација цивилног друштва у обезбеђивању успостављања услуга и програма помоћи и подршке деци и хранитељским породицама. 
10.
Потребно је да Министарство државне управе и локалне самоуправе о препоруци Заштитника грађана обавести све јединице локалне самоуправе ради предузимања активности у циљу обезбеђивања услуга подршке деци и хранитељским породицама на својој територији. 
Министарство за рад, запошљавање, борачка и социјална питања, Министарство финансија, Министарство државне управе и локалне самоуправе и Покрајински секретаријат за социјалну политику, демографију и равноправност полова, обавестиће Заштитника грађана о мерама које су предузели ради поступања по препорукама у року од 60 дана од дана пријема овог акта уз достављање доказа о предузетим мерама.

Разлози

Заштитник грађана је приликом вођења више поступака по сопственој иницијативи у вези са заштитом права и најбољих интереса деце која се налазе на породичном смештају у хранитељским породицама, спознао изазове у вези са хранитељством. Ради утврђивања конкретних проблема и изналажења решења која би унапредила систем породичног смештаја и заштите у Републици Србији, Заштитник грађана је од центара за породични смештај и усвојење прикупио информације о начину рада, изазовима у раду и предлозима за побољшање услова рада. 

Уредбом Владе Републике Србије о мрежи установа социјалне заштите утврђена је мрежа установа социјалне заштите које пружају услуге домског смештаја и центара за породични смештај и усвојење које оснива Република Србија, односно аутономна покрајина. Наведеном Уредбом предвиђено је да на целој територији Републике Србије послове из области породичног смештаја и усвојења обавља 8 центара за породични смештај и усвојење. Циљ оснивања центара је формирање специјализованих установа социјалне заштите које ће пружати услуге процене и планирања, саветовања и подршке сродничким, хранитељским и усвојитељским породицама.  

Заштитник грађана је информисан од стране 6 основаних центара за породични смештај и усвојење о проблемима и тешкоћама у њиховом раду, те оценио да је потребно надлежним органима указати на потребу решавања више проблема што би довело до побољшања положаја деце која се налазе на хранитељству, као и саме услуга смештаја у хранитељску породицу, чиме би на адекватан, правовремен начин била заштићена права деце у систему социјалне заштите којима је оваква услуга потребна. 
Наиме, у извештају Центра за породични смештај Милошевац
 (у даљем тексту: Центар Милошевац), као главни проблем види се започета, али недовршена трансформацију установе. Наиме, са трансформацијом се започело 2012. године, односно донето је Решење којим се Центру Милошевац поверавају послови хранитељства и усвојења за територију Подунавског округа (Подунавски управни округ – територија општине Велика Плана, Смедерево и Смедеревска Паланка са седиштем у Смедереву). Међутим, Центар Милошевац није преузео надлежност на целој територији за коју је основан, већ послове обавља само на територији три села Милошевац, Лозовик и Трновче. У извештају се даље наводи да су се обратили надлежном Министарству за рад, запошљавање, борачка и социјална питања како би добили упутство око преузимања послова, за почетак са територије општине Велика Плана, а како би стварањем адекватних услова надаље преузели и друге припадајуће општине, али одговор нису добили. Посебно наводе да су у контакту са другим центрима за породични смештај увидели да „није упутно ширити се са расположивим бројем запослених и припадајућим материјалним средствима, јер би тако свесно улазили у проблем који се већ дуги низ година не решава“. Даље се наводи да би у сачињавању изменама Закона о социјалној заштити и Правилника о хранитељству требали да активну улогу узму стручњаци из праксе, с различитих територија. Надаље, у извештају се наводи да недостају специјализоване стручне обуке које би побољшале рад са децом и породицама, а које би помогле усавршавању стручних радника који би даљим својим радом усавршили хранитељске породице. Као посебан проблем у извештају се наводи недоступност услуга које финансира локална самоуправа, јер је већина услуга намењена деци која имају пребивалиште на територији општине, што није случај са децом која се налазе на породичном смештају (лични пратилац, асистент, дневни боравак). Са друге стране, на локалном нивоу је мали број активности у које би деца која су на породичном смештају могла да се укључе – спорт, фолклор, драмске секције. Додају да актуелно немају одговарајуће техничке услове за рад – застарела рачунарска и електронска опрема. Наводе да је установа просторно добро опремљена, али недостају им материјална средства за редовно одржавање простора. 
У извештају Центра за породични смештај Крагујевац
 (у даљем тексту: Центар Крагујевац) наводи се да изазови са којима се суочавају у раду датирају од оснивања Центра Крагујевац и актуелни су већ годинама уназад, а предочавају се сваке године у извештајима који се достављају Републичком заводу за социјалну заштиту и Министарству за рад, запошљавање, борачка и социјална питања. У извештају о раду Центра Крагујевац за 2019. годину наводи се да је решењем Министарства за рад од 2011. године када је установа основана, предвиђено да послове у Центру Крагујевац обавља укупно 36 извршилаца. Међутим, у Центру је запослено 18 радника, а недостаје 17 стручних радника и један возач. Током 2019. године Центар Крагујевац није добио сагласност за пријем стручних радника до броја предвиђеног решењем Министарства. Стручни радници обављају и послове који нису у опису њихових радних места, па се тако дешава да едукатори раде и послове саветника са одређеним бројем породица, а супервизијске послове са одређеним бројем саветника. Према наводима у извештају, посебан проблем у раду је смањење броја хранитељских породица из године у годину. Посебан проблем је што су деца на хранитељству „невидљива“ у њиховим општинама, а упутни центри су из других општина. Деци на хранитељству углавном није омогућено остваривање права која су у надлежности локалних самоуправа – дневни боравци и друге услуге, јер локалне самоуправе у својим одлукама „препознају“ само суграђане који имају пребивалиште на њиховој територији. Хранитељи се у највећем броју случајева опредељују за стандардно хранитељство, јер је подршка за друге облике хранитељства мала или је и нема – посебно у мањим срединама. Изазови Центра представљају сродничка хранитељства у којима су надлежни центри за социјални рад уважавали сродство као доминантан разлог смештаја, а не испуњеност стандарда и компетенција сродника. Затим, изазови су и подршка хранитељским породицама које живе у руралним срединама, а ових породица је скоро пола од укупног броја. Осим удаљености, понекад и неприступачности, тешкоћу представља и недоступност других услуга овим породицама и деци, због чега их углавном и не користе. Старосна структура хранитеља показује да је већина у зрелом животном добу и поодмаклим годинама, што указује на потребу за регрутовањем нових хранитеља млађе животне доби. 
У извештају Центра Крагујевац се наводи да се повећава број деце и младих на смештају, а број хранитељских породица се смањује. Посебан проблем у раду је све већи број захтева за смештај деце и младих са тешкоћама у развоју или адолесцената са тешкоћама у социјалном функционисању, што указује, по мишљењу Центра Крагујевац, на потребу за хранитељским породицама које ће имати интензивну и додатну подршку. Поред хранитељства уз интензивну и додатну подршку, све већа је потреба за породицама које би пружиле привремени хранитељски смештај, што би представљало превентивну услугу у систему социјалне заштите са циљем да спречи раздвајање деце од родитеља и очува капацитет породице и њену функционалност.  У извештају Центра Крагујевац се посебно наглашава да систем социјалне заштите не препознаје изазов који постоји када млада особа напушта хранитељску заштиту, јер се често дешава да остају без подршке и у ризику су да без адекватне помоћи поново постану корисници система социјалне заштите. Због тога су значајни програми који се односе на осамостаљивање младих и на запошљавање, кроз активан инклузију младих на породичном смештају у Србији. Техничка опремљеност установе није на задовољавајућем нивоу. Након оснивања 2011. гоидне, установа је опремљена са потребним намештајем, рачунарима, другом електронском опремом и службеним возилима, али је, према наводима у извештају Центра Крагујевац, потребно обновити техничку опрему и превозна средства, како би рад био бржи и сигурнији. 
Центар за породични смештај и усвојење Ћуприја (у даљем тексту: Центар Ћуприја) у свом извештају
 наводи да је основан одлуком Владе Републике Србије за подручје Поморавског, Борског и Зајечарског управног округа, а Уредбом о мрежи установа социјалне заштите придодат им је Браничевски управни округ. Додају да се на територији коју покрива њихова надлежност налазе 24 центра за социјални рад, 386 сеоских и 25 градских насеља. Свим хранитељским породицама и деци на смештају у Поморавском округу обезбеђена је подршка и праћење од стране саветника. Међутим, у Борко-Зајечарском округу су радом саветника и праћењем покривене хранитељске породице из Бора, Зајечара и Књажевца, док Неготин, Мајданпек, Кладово, Бољевац и Соко бања нису, а у Браничевском округу до данас није обезбеђења подршка саветника хранитељима и деци на смештају због Уредбе о тзв. забрани запошљавања. Центар има обавезу припреме и обуке кандидата за хранитељство, док центри за социјални рад врше процену породица и касније пружају подршку и праћење овим породицама и деци на смештају. Тешкоће у раду, према извештају Центра Ћуприја, представља број запослених, недостатак кадрова, непокривеност целе територије за коју су основани. У извештају се наводи и да би Центар Ћуприја у окрузима који су му у надлежности адекватно, квалитетно и правовремено пружао подршку деци и хранитељским породицама, неопходно је ангажовање одређеног броја стручњака по важећој систематизацији. Посебан проблем је што стручни радници обављају више различитих послова, па тако стручни радници који обављају послове супервизора обављају и послове саветника, има запослених који поред послова саветника обављају и послове реализатора програма припреме и обуке хранитеља и процене нових кандидата, а васпитачи обављају послове саветника. У извештају се наводи да је приметна тенденција смањења броја породица које су заинтересоване да се баве хранитељством, док је пораст броја сродничких породица. Додаје се да је највећи број хранитеља старости од 51 до 64 године, а потребни су млађи хранитељи који би преузели бригу о деци најнижег календарског узраста. Када су деца на смештају у питању, највећи број је деце адослесцентског узраста, за која је мања заинтересованост и спремност хранитељских породица да их прихвате. Наиме, за хранитељске породице и саветнике брига и рад са адолесцентима је велики изазов и захтева посебно обучене хранитеље и едуковане саветнике за рад са овако осетљивом групацијом. Све је мање хранитељских породица које су мотивисане, желе и имају могућности да прихвате на смештај децу старију од 12 година. Посебан изазов представљају сродничка хранитељства, јер су у надлежности Центра Ћуприја у 2019. години од укупног броја породица, трећина биле сродничке породице. Центри за социјални рад у сродничком хранитељству имају велику улогу, јер одаберу сроднике за обављање хранитељске улоге, процене их и упућују на обуку у Центар Ћуприја. Ретки су случајеви укључивања стручних радника Центра Ћуприја у одабир сродника као могућих кандидата за хранитељство, а и када су укључени, њихово указивање на ограничења и ризике који постоје одабиром баба и деда за хранитеље се не прихватају. Током 2019. године, 89 хранитељских породица је пружило смештај деци и младима са развојним или здравственим сметњама. Како у свим срединама не постоје Дневни центри за децу са тешкоћама у развоју или неки други видови подршке овој деци и породицама, а још увек није развијено Повремено хранитељство као могућност предаха за породицу и стицање нових искустава и познанстава за кориснике, након више година ове хранитељске породице осећају замор, оболевају и нису више у могућности да адекватно брину о корисницима и задовоље њихове потребе. У извештају се посебно наводи да је у срединама које су у надлежности Центра Ћуприја различит ниво развијености хранитељства, ниво знања и разумевања суштине хранитељства и сарадње стручњака из центара за социјални рад који раде на збрињавању и заштити најбољих интереса детета, због чега је потребно радити на бољој сарадњи свих који су укључени у заштиту детета.
Центар за породични смештај и усвојење Ниш (у даљем тексту: Центар Ниш) у свом  извештају
 наводи да је Центар Ниш основан за територију 5 управних округа, а да је услуга успостављена у Нишком и Пиротском округу у свим општинама, у Топличком само у Прокупљу, док у општинама Куршумлија, Блаце и Житорађа услугу пружају центри за социјални рад, у Јабланичком округу су обухваћене општине Медвеђа, Бојник, Лебане, Власотинце и Црна трава, а није обухваћен Лесковац, док Пчињски округ није обухваћен. У извештају се наводи да због недостатка радника Центар Ниш није успео да преузме надлежност на целој територији за коју је основан, као ни да оформи радне јединице у Алексинцу и Прокупљу. Сви стручни радници – супервизори, реализатори едукативних програма, реализатори едукативних програма за стручне раднике, раде и као саветници за хранитељство. Као проблем у раду се јавља несарадња са појединим центрима за социјални рад, а начин решавања овог проблема могу бити заједнички састанци, семинари, округли столови и слично где би се заједничким излагањима проблема дошло до договора и успостављања адекватне сарадње. Други проблем је недовољан број радника како би се покрила цела територија и како би се промовисало хранитељство и обучавали нови хранитељи. 

У извештају Центра за породични смештај и усвојење Нови Сад
 (у даљем тексту: Центар Нови Сад) наводи се да је Центар Нови Сад основан одлуком Покрајинске Владе
 2014. године за територије три округа: Јужнобачки, Сремски и Средњобанатски. Међутим, због актуелне забране запошљавања у јавном сектору, Центар Нови Сад је ускладио свој Правилник о унутрашњој организацији и систематизацији радних места са Покрајинском уредбом о максималном броју запослених на неодређено време у систему АП Војводине за 2017. годину, тако да Центар Нови Сад има 18 запослених на неодређено време. Имајући у види број запослених који раде са хранитељским породицама, Центар Нови Сад није у могућности да у пуном капацитету обавља основну делатност, па је за сада преузео надлежност, односно обилазе хранитељске породице на територији града Новог Сада, затим општина Петроварадин, Беочин, Сремски Карловци, Бачка Паланка, Бачки Петровац, Бач, Темерин и Србобран. Едукације кандидата за хранитељство, у договору са Покрајинским секретаријатом, као оснивачем и центрима за социјални рад, реализују се на територији за коју је Центар Нови Сад основан. Уочава се повећан број захтева за смештај деце са потешкоћама у понашању, здравственим тешкоћама психијатријске природе, због чега је пред хранитељима и професионалцима озбиљан задатак, који некада превазилази њихове компетенције и све је теже обезбедити за ову децу хранитељску породицу која има капацитет да преузме бригу о њима. Центар Нови Сад је препознао потребе за додатном подршком и пројектно обезбедио саветодавно терапијске услуге деци са потешкоћама у развоју и хранитељским породицама, али је уочено да одређене потешкоће и проблеми захтевају континуиран приступ. Овој деци је неопходна додатна подршка од стране других стручњака – логопеди, дефектолози, специјални педагози, психотерапеути, физиотерапеути, јер ту подршку не могу добити од саветника за хранитељство, који може у кризним ситуацијама и периодима развојних прекретница за дете своју подршку интензивирати, али то није довољно. Добијање различитих видова подршке и помоћи од различитих специјализација зависи од средине у којој породица живи, односно од могућности које се на локалу пружају деци и породицама, па је добијање ових услуга компликовано, због процедуралних потешкоћа, али и због листе чекања. Неретко се дешава да се пропусти период у коме је дете најпријемчивије за усвајање одређених вештина и знања. Све ово додатно оптерећује хранитељску породицу, црпи њене ресурсе и повећава ризик од сагоревања и одустајања од бриге. Уколико би ове услуге на локалном нивоу биле доступне и континуирано се спроводиле, хранитељи би имали могућност да развијају компетенције и одрже мотивацију за даљу бригу о деци. Потребна је доступна, континуирана и ефикасна подршка на локалном нивоу. У извештају Центра Нови Сад се наводи да би стање у заштити деце на породичном смештају умногоме допринело обезбеђивање помоћи професионалаца различитих профила која би била доступна, квалитетна и континуирана и то формирањем тимова професионалаца који ће се бавити стимулативним, терапијским и рехабилитационим радом са корисницима на породичном смештају. То би биле психотерапијске услуге, стимулативни третмани дефектолога и логопеда, подршка ресоцијализацији од стране специјалног педагога. Центар Нови Сад не пружа услугу приликом усвојења, јер не постоји законска регулатива која уређује ову област. Кроз реализацију пројеката који су се тицали услуге Повремени породични смештај препознати су бенефити ове услуге, превенција издвајању детета из биолошке породице, али развој услуге треба да буде континуиран, а измене Правилника о хранитељству треба детаљније да регулишу ову услугу. Побољшање међусекторске сарадње у заједници, а услугу повременог породичног смештаја као превентивну услугу у заједници. У извештају се наводи да трећину хранитељских породица које су у надлежности Центра Нови Сад чине сродничке породице. У овим породицама се уочава нижи ниво испуњености стандарда о хранитељству, што се посебно односи на стандарде стамбеног простора и материјалне услове у којима породица живи. Тешкоће које су препознате у реализацији нових смештаја деце и младих особа су знатно већи број захтева за смештај деце у односу на број расположивих хранитељских породица, као и недовољан број хранитељских породица које имају капацитет да се баве специјализованим хранитељством. Када се ради о деци са изазовима у понашању и даље недостају породице које би биле спремне да прихвате ову врсту изазова у хранитељској улози. У извештају Центра Нови Сад се наводи да је у окрузима за које је надлежан Центар Нови Сад 1114 деце и младих користило услугу породичног смештаја, од чега је 435 деце и младих на смештају за општине за које је Центар преузео надлежност, значи нешто више од трећине од укупног броја деце. Када говоримо о броју хранитељских породица, у три округа који би требало да су у надлежности Центра Нови Сад укупно је у 2019. години било 739 породица, а од тог броја су на евиденцији Центра Нови Сад током 2019. године биле 302 породице. Тешкоће са којима су се запослени у Центру Нови Сад сусретали су везане за недовољан број запослених стручних радника и велику територијалну надлежност установе. Број хранитељских породица и корисника породичног смештаја није усклађен са бројем запослених стручних радника што отежава и утиче на организацију рада у установи и квалитет пружене подршке и надзора у хранитељским породицама. 

У извештају Центра за породични смештај и усвојење Београд
 (у даљем тексту: Центар Београд) наведено је да је Центар Београд од оснивања проширио подручје рада и активно покрива 17 општина града Београда, Колубарски и Мачвански управни округ. Центар покрива целу територију за коју је основан. Међутим, због актуелне тзв. забране запошљавања, упражњена радна места нису попуњена према одлуци о максималном броју запослених на неодређено време. У извештају се наводи да Центру Београд недостају 4 стручна радника, један самостално финансијско-рачуноводствени сарадник и једна спремачица. Како је старосна доб хранитеља између 51 и 65 година, постоји потреба за млађим хранитељима који би преузели бригу о бебама и деци до 7 година. Недостатак кадрова значајно утиче на процес рада. Велики број деце на смештају су деца преко 11 година старости, односно група деце која је посебно осетљива, и представља изазов како за рад хранитеља тако и за саветнике који им пружају подршку. Око 30% хранитељских породица је током 2019. године бринуло о деци са развојним сметњама или хроничним здравственим проблемима. Ова деца су такође посебан изазов за хранитеље, али и за саветнике који пружају подршку. Хранитељским породицама је такође потребна стручна подршка. У извештају Центра Београд се наводи да изазове и проблеме треба решавати заједнички, разменом информације, искустава, извештаја са терена и то између ресорног министарства, свих центар за породични смештај, као и других учесника у заштити деце и младих без родитељског старања. У измене Правилника о хранитељству који је донет пре 12 година, потребно је интегрисати сва искуства стечена кроз рад у области хранитељства и кроз промене у законској регулативи, доношењем различитих смерница везаних за стручни рад и допуну и интензивнију примену постојећих. Извештај о раду Центра Београд у 2019. години
 наводи се да је Одлуком Владе о максималном броју запослених на неодређено време у систему државних органа, систему јавних служби, систему АП Војводине и систему локалне самоуправе за 2019. годину утврђен максималан број запослених у Центру који износи 41, а у Центру Београд у 2019. години је 34 запослених на неодређено време. Основан је за подручје града Београда, Колубарског и Мачванског округа и покрива 17 општина у Београду, осам у Мачванском и 6 у Колубарском округу. 
У Синтетизованом извештају о раду центра за породични смештај и усвојење за 2018. годину
, који је Републички завод за социјалну заштиту објавио у септембру 2019. године, наводи се да предмет извештаја није стање целокупног породичног смештаја у Србији, јер центри нису имали у надлежности подршку свим хранитељским породицама у Србији, као ни свој деци и младима смештеним у породице, већ само анализа рада центара за породични смештај у капацитету у ком су преузели надлежност на територијама за које су основани. Даље се наводи да центри нису обављали породични смештај одраслих и старих, као ни послове у области усвојења. Уредба о мрежи установа социјалне заштите из 2013. године предвиђа осам установа пружалаца услуге породичног смештаја које би омогућиле доступност ове услуге на целокупној територији Републике Србије, а до краја 2018. гоидне је формирано 6 центара - Центар Београд 2008. године, Центри Ћуприја, Ниш и Крагујевац 2011. године, Центар  Милошевац је регистрован као центар за породични смештај и усвојење 2012. године, а постоји и пре реформе, још од 1931. године и Центар Нови Сад 2014. године. У извештају се наводи да основани центри за породични смештај и усвојење обезбеђују своје услуге само на делу Уредбом планиране територије и пружају подршку само делу од укупног броја хранитељских породица и деце и младих на породичном смештају у Србији. Према подацима у извештају, од планираних 145 општина и градова у Србији, центри пружају директну подршку хранитељским породицама и деци у 68 општина и градова, односно у 47% од укупног броја породица, обезбеђују подршку за 45,4% хранитељских породица и за 49,5% деце у породичном смештају. У извештају се посебно наглашава да половина хранитељских породица у Србији и њихових корисника нема специјализовану подршку. Када је у питању припрема и процена подобности хранитељских породица, овај поверени посао реализује се у 57%, односно у 82 општине/града, према наводима у извештају. Надаље, Центар Београд једини покрива територију за коју је основан. У надлежности центара за породични смештај и усвојење је мање од пола хранитељских породица, од укупног броја хранитељских породица у Србији, а број деце која су на породичном смештају и у надлежности центара за породични смештај и усвојење је такође мањи од пола.
 Укупан број ангажованих радника у 2018. години био је 126, што је најмање у протеклих пет година. Када су у питању стандарди који се односе на структуру и број запослених, а који су дефинисани Правилником о хранитељству, у 2018. години, наводи се да једино Центар Милошевац задовољава дефинисане стандарде о броју запослених. Према наводима у Извештају, у последње три године евидентира се пад броја хранитељских породица са којима раде центри за породични смештај и усвојење, а у нешто више од 30% хранитељских породица од укупног броја хранитељских породица које су на евиденцији центара за породични смештај и усвојење, смештена су деца са развојним или здравственим сметњама. Породични смештај уз интензивну и додатну подршку, повремени и ургентни породични смештај и даље су изазов и потребна су системска решења за ове специјализоване облике хранитељства. Закључак у извештају је да се ресурси хранитељских породица не обнављају, јер опада број хранитељских породица. Најчешћи разлог за прекид породичног смештаја деце у 2018. години је повратак у биолошку породицу и то у нешто више од трећине деце (34,3%), а у 28,6% случајева прекид смештаја се догодио јер хранитељска породица није имала капацитета да одговори на потребе деце или је директно кршила стандарде и процедуре. Један од навода у извештају је да се повећава дужина боравка деце у хранитељским породицама. Дужина боравка деце и младих на породичном смештају је условљена, како чињеницом да се процеси породично-правне заштите још увек одвијају споро, али и тиме што услуга подршке биолошкој породици има мало, као и услуга у заједници генерално, па тако породични смештај од привременог постаје дугорочни облик смештаја. 
***
Приликом утврђивања проблема у обезбеђивању адекватне услуге смештаја у хранитељску породицу, Заштитник грађана се руководио релевантним одредбама Конвенције о правима детета
, Закона о социјалној заштити
, Уредба о управним окрузима
, Уредба о мрежи установа социјалне заштите
, Одлука о максималном броју запослених на неодређено време у систему државних органа, систему јавних служби, систему аутономне покрајине Војводине и систему локалне самоуправе за 2017. годину
, Статут Аутономне Покрајине Војводине
, Покрајинска скупштинска одлука о покрајинској управи
, Правилник о хранитељству
, Правилник о лиценцирању услуга социјалне заштите
, Правилник о лиценцирању стручних радника у социјалној заштити
, Покрајинска уредба о максималном броју запослених на неодређено време у систему АП Војводине за 2017. годину
, Покрајинска скупштинска одлука о оснивању Центра за породични смештај и усвојење Суботица
, Одлука о оснивању Центра за породични смештај и усвојење Нови Сад
, Одлука о оснивању Центра за породични смештај деце и омладине Београд
, Одлука о оснивању центра за породични смештај и усвојење Крагујевац
, Одлука о оснивању Центра за породични смештај и усвојење Ћуприја
, Одлука о оснивању Центра за породични смештај и усвојење Ниш
, Статут Центра за породични смештај и усвојење Милошевац
.  

***

Када биолошка породица не може да створи услове за правилан раст и развој детета или је безбедност детета у оквиру породице толико угрожена да захтева његово измештање, старатељство над дететом преузима држава. Законом о социјалној заштити, као један од облика привременог збрињавања деце под заштитом државе, предвиђен је и породични смештај у оквиру хранитељске породицу. Иако је Уредба Владе Републике Србије о мрежи установа социјалне заштите предвидела формирање центара за породични смештај и усвојење и тиме створила формалне услове за побољшање и унапређење система породичне заштите, ни 7 година касније, надлежни органи Републике Србије нису предузели потребне активности и мере које би омогућиле правовремену и адекватну подршку деци и хранитељским породицама. 
Ни после 12 година од доношења Правилника о хранитељству, којим је ближе уређен овај вид породичног смештаја, као ни 9 година од доношења новог Закона о социјалној заштити, хранитељство није ни приближно развијено у обиму у коме то прописи предвиђају и омогућавају. Само један од укупно 7 основаних центара за породични смештај и усвојење у нашој земљи обавља делатност у области хранитељства на целој територији за коју је основан. Остали центри су преузели надлежност само на територији коју су, према броју запослених и на основу стандарда рада са хранитељским породицама, могли да преузму. Центар Суботица је 2018. године основан, али није почео са радом, док Центар Бела Црква, предвиђен Уредбом Владе Републике Србије о мрежи установа социјалне заштите није ни основан. Послове из области хранитељства на територијама које нису преузели центри за породични смештај и усвојење и даље обављају ионако преоптерећени центри за социјални рад. Ниједан од основаних центара за породични смештај и усвојење који обављају делатност нема адекватан број запослених, не рачунајући Центар Суботица који је основан, а није започео са радом и уопште нема запослене. Основани центри за породични смештај и усвојење обезбеђују директну подршку за мање од половине од укупног броја деце која се налазе на породичном смештају и за мање од половине од укупног броја хранитељских породица у земљи. Наведени податак указује да више од половине деце на породичном смештају и исто тако више од половине хранитељских породица немају обезбеђену специјализовану подршку.  
Ниједан од основаних центара за породични смештај и усвојење не обавља делатност у области усвојења у складу са Законом о социјалној заштити, нити је донет подзаконски акт којим би била регулисана ова област њиховог деловања.   

Надлежна министарства нису обезбедила довољан број запослених у центрима за породични смештај и усвојење, због чега центри нису преузели надлежност на територији за коју су основани. Због недовољног броја запослених, у центрима за породични смештај и усвојење запослени раде више различитих послова у оквиру надлежности центра.  
У циљу обезбеђивања заштите која би била правовремена, адекватна и континуирана и која би задовољила све потребе детета које се налази на породичном смештају, неопходно је успостављање системске секторске и међусекторске сарадње, која би омогућила сарадњу запослених у центру за породични смештај и усвојење са запосленима у надлежним центрима за социјални рад, здравственим установама, установама образовања, јединицама локалне самоуправе и другим пружаоцима услуга, ради остваривања свих права деце која се налазе на породичном смештају. 
У поступцима које је Заштитник грађана до сада покретао по сопственој иницијативи а која се тичу пружања услуга деци на хранитељском смештају, утврђено је да хранитељске породице не могу да одговоре на све изазове које хранитељство доноси, посебно када је у питању брига о деци са сметњама у развоју, проблемима у понашању и деци у периоду адолесценције. Подаци које је Заштитник грађана прибавио у поступцима контроле рада центара за породични смештај и усвојење, указали су на недостатак специјализованих обука које би хранитељима пружиле преко потребна знања и вештине за адекватну бригу о овим осетљивим групама деце.  У овим случајевима изостајала је и континуирана и правовремена помоћ и подршка од стране саветника за хранитељство. 
Заштитник грађана сматра да се решење проблема мора тражити у изменама прописа који регулишу ову област, како би се пратиле потребе које се јављају у пракси, због чега је глас оних који са хранитељским породицама раде од немерљивог значаја, о чему говоре и извештаји центара за породични смештај и усвојење који су достављени Заштитнику грађана.

Јединице локалне самоуправе морају обезбедити услуге подршке свој деци на породичном смештају на својој територији, без обзира да ли дете има пребивалиште на истој. Заштитник грађана сматра да је неопходно да јединице локалне самуправе у том смислу измене услове за остваривање права на коришћење тих услуга, како пребивалиште детета не би био разлог за ускраћивање подршке деци која се налазе на смештају у хранитељској породици на њиховој територији.
Због смањења броја хранитељских породица, као и оних који су заинтересовани да се хранитељством баве, потребна је интензивна и континуирана кампања и промоција хранитељства на националном нивоу, која би довела до обнављања ресурса, како у броју хранитељских породица, тако и повећања броја породица које желе да се баве хранитељством. Сталне, разноврсне обуке хранитеља су неопходне како би постојеће хранитељске породице повећале своје компетенције да одговоре различитим изазовима у бављењу хранитељством, а са друге стране континуиране обуке за стручне раднике и запослене у центрима за породични смештај и усвојење побољшаће подршку коју хранитељске породице добијају у свакодневном контакту са њима.
Центри за породични смештај и усвојење указали су на проблеме са којима се сусрећу млади након напуштања породичног смештаја, због недостатака адекватне материјалне и друге подршке, како би започели самосталан живот у друштву. Заштитник грађана сматра да је овај проблем могуће решити кроз успостављање системских услуга помоћи и подршке на националном нивоу, као и кроз ангажовање организација цивилног друштва у овај вид пружања услуга од стране јединица локалне самоуправе.
***

Ценећи утврђене чињенице и правне прописе, Заштитник грађана, применом чл. 31. ст. 2. Закона о Заштитнику грађана, упућује препоруке надлежним органима, налазећи да ће се поступањем по препорукама унапредити постојећи систем хранитељства у Републици Србији и истовремено обезбедити свеобухватна заштита деце на породичном смештају. 
	ЗАМЕНИЦА ЗАШТИТНИКА ГРАЂАНА

	Јелена Стојановић


Доставити:
- Министарству за рад, запошљавање, борачка и социјална питања
- Министарству финансија
- Министарству државне управе и локалне самоуправе

- Покрајинском секретаријату за социјалну политику, демографију и равноправност полова

- Републичком заводу за социјалну заштиту

- Покрајинском заводу за социјалну заштиту

- Центру за породични смештај и усвојење Београд – ради информације
- Центру за породични смештај и усвојење Ниш – ради информације
- Центру за породични смештај и усвојење Крагујевац – ради информације
- Центру за породични смештај и усвојење Нови Сад – ради информације
- Центру за породични смештај и усвојење Ћуприја – ради информације
- Центру за породични смештај и усвојење Милошевац – ради информације
- Влади Републике Србије – ради информације
� "Сл. гласник РС", бр. 98/2006


� "Сл. гласник РС", бр. 79/05 и 54/07


� Извештај Центра бр. 647-550/01/2020 од 12. 08. 2020. године


� Извештај Центра бр. 504-550/26-2020 од 20. 07. 2020. године


� Извештај Центра бр. 01-560-577 од 25. 06. 2020. године


� Извештај Центра бр. 550-519-26/20 од 16. 06. 2020. године


� Извештај Центра бр. 1047-550-32/2020 од 15. 06. 2020. године 


� Одлука о оснивању Центра за породични смештај и усвојење Нови Сад, „Сл. лист ПА Војводине“, бр. 6/2014  


� Извештај Центра бр. 2082-560/8-19 од 03. 09. 2019. године


� видети на интернет страници: � HYPERLINK "http://www.hraniteljstvocps.gov.rs/latinica/informacije-o-radu-centra.htm" �http://www.hraniteljstvocps.gov.rs/latinica/informacije-o-radu-centra.htm� 


� видети на интернет страници: � HYPERLINK "http://www.zavodsz.gov.rs/media/1875/izvestaj-o-radu-centara-za-porodicni-smestaj-i-usvojenje-za-2018.pdf" �http://www.zavodsz.gov.rs/media/1875/izvestaj-o-radu-centara-za-porodicni-smestaj-i-usvojenje-za-2018.pdf� 


� Број активних хранитељских породица које су на евиденцији центара за породични смештај и усвојење  31.12.2018. године био је 2016, односно 45,42% укупног броја хранитељских породица у Србији. Број деце на породичном смештају у Србији је 31.12.2018. године био 5.447, од чега је 2.692, то јест 49,42% у надлежности центара за породични смештај и усвојење. Остале хранитељске породице и њихови корисници су у надлежности центара за социјални рад, углавном кроз вођење случаја.


� чл. 3, 6, 19, 34, 35 Конвенције УН о правима детета (Закон о ратификацији Конвенције УН о правима детета, „Службени лист СФРЈ - Међународни уговори“ број 15/90, „Службени лист СРЈ - Међународни уговори“ бр. 4/96 и 2/97)


� „Сл. гласник РС“, бр. 24/2011


� „Сл. гласник РС“, бр. 15/06


� „Сл. гласник РС“, бр. 16/2012 и 12/2013)


� „Сл. гласник РС“, бр. 61/2017, 82/2017, 92/2017, 111/2017, 14/2018, 45/2018, 78/2018, 89/2018, 102/2018, 30/2019, 42/2019, 59/2019, 79/2019, 84/2019 и 88/2019


� „Сл. лист АП Војводине“, бр. 20/2014


� „Сл. лист АП Војводине“, бр. 37/2014, 54/2014 – др. одлука, 37/2016, 29/2017 и 24/2019


� „Сл. гласник РС“, бр. 36/2008


� „Сл. гласник РС“, бр. 42/2013


� „Сл. гласник РС“, бр. 42/2013 и 53/2013 – испр.


� „Сл. лист АП Војводине“, бр. 54/2017, 10/2018, 56/2018, 7/2019, 19/2019, 30/2019, 49/2019 и 21/2020


� „Сл. лист АП Војводине“, бр. 60/2018


� „Сл. лист АП Војводине“, бр. 6/2014


� „Сл. гласник РС”, бр. 58/2008


� „Сл. гласник РС“, бр. 37/2011


� „Сл. гласник РС“, бр. 37/2011 и 46/2011 – испр.


� „Сл. гласник РС“, бр. 37/2011 и 46/2011 – испр.


� видети на интернет страници: � HYPERLINK "http://www.cpsu.org.rs/normativna-akta/" �http://www.cpsu.org.rs/normativna-akta/� 

